Rio—2016 Olimpiadasida erkin kurash bo‘yicha 65 kg. vazn toifasida bronza medal uchun jangda O‘zbekiston vakili Ixtiyor Navro‘zov mo‘g‘ulistonlik Ganzorigiyn Mandaxnaranga qarshi gilamga chiqdi. Bellashuv yakuniga 5 soniya vaqt qolganida hisobda oldinda borayotgan mo‘g‘ulistonlik sportchi raqibidan ochiqchasiga qocha boshladi va hakamlar sustkashlik uchun uning raqibi Navro‘zovga 1 ball berdi. Natijada bu so‘nggi ball o‘zbekistonlik sportchi tomonidan qo‘lga kiritilgani uchun u bronza medaliga ega bo‘ldi. Medalga 5 soniya qolganida hakamlarning qarori hamda shogirdining sustkashligi tufayli medaldan quruq qolgan mo‘g‘ulistonlik murabbiy norozi bo‘lib, sahnaga chiqib keldi va protest bildirib, kiyimlarini birin-ketin yechib gilamga ota boshladi. Unga ikkinchi murabbiy ham qo‘shildi. Ularning bu harakati Rio—2016 Olimpiadasining 21 avgust kunida muhokama mavzusiga aylandi.